Dôvodová správa

A. Všeobecná časť


Návrh zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady  č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov sa predkladá ako iniciatívny materiál.

Nadväzne na potrebu zabezpečiť elimináciu krátenia prijatých tržieb sa predkladaným návrhom zákona navrhuje ustanoviť také povinnosti  pre výrobcov, dovozcov a predajcov elektronických registračných pokladníc, pre podnikateľov ako aj pre servisné organizácie, ktoré umožnia kontrolným orgánom ľahší prístup k údajom zaevidovaným v elektronickej registračnej pokladnici a uľahčia kontrolu používania elektronických registračných pokladníc. 

Predkladaným návrhom sa ukladajú povinnosti: 
výrobcom, dovozcom a predajcom elektronických registračných pokladníc predkladať Finančnému riaditeľstvu SR technické a softvérové nástroje, ktoré kontrolným orgánom umožnia ľahší prístup k údajom zaevidovaným v elektronickej registračnej pokladnici,
podnikateľom umožniť kontrolným orgánom pripojenie k elektronickej registračnej pokladnici za účelom prístupu k uloženým údajom,  na požiadanie daňového úradu alebo colného úradu predkladať kontrolné záznamy a sprístupniť pre kupujúcich vyobrazenie pokladničného dokladu, 
servisným organizáciám ukladať pri výmene fiskálnej pamäte údaje z nej na dátové médium.

Súčasne sa novelizujú niektoré ustanovenia tohto zákona, ktorých úpravu si vyžiadala prax.

Návrh zákona bol notifikovaný podľa požiadaviek smernice Európskeho parlamentu a Rady 98/34/ES z 22. júna 1998 ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú. v. EÚ, kap. 13/zv.20) v platnom znení. Európska komisia návrh zákona zaregistrovala pod označením  2013/0345/SK a oznámila, že uvedený návrh sa týka fiškálnych a finančných opatrení, a preto nebola stanovená doba pozastavenia. 

Predkladaný návrh zákona je v súlade s Ústavou Slovenskej republiky a inými právnymi predpismi, medzinárodným zmluvami a dokumentmi, ktorými je Slovenská republika viazaná, ako aj v súlade s právom Európskej únie.

Dopady návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti sú uvedené v doložke vybraných vplyvov.

	Účinnosť návrhu zákona sa navrhuje od 1. januára 2014.

DOLOŽKA ZLUČITEĽNOSTI
 návrhu zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších  predpisov v znení neskorších predpisov s právom Európskej únie

1.	Predkladateľ zákona:
Vláda Slovenskej republiky.
1. Názov návrhu zákona: 
Návrh zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších  predpisov v znení neskorších predpisov.
1. Problematika návrhu zákona :
je upravená v práve Európskej únie:
Primárne právo:
čl. 114 a 115 Zmluvy o fungovaní Európskej únie,
Sekundárne právo (prijaté pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - do 30. novembra 2009):
smernica Európskeho parlamentu a Rady 98/34/ES z 22.júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú.v. EÚ kap. 13/ zv.20) v platnom znení.
je obsiahnutá v judikatúre Súdneho dvora Európskej únie:
rozsudok Súdneho dvora vo veci C - 374/06 z 13. decembra 2007 BATIG Gesellschaft für Beteiligungen mbH proti Hauptzollamt Bielefeld (Ú.v. EÚ C 51, 23.2.2008).

 Záväzky Slovenskej republiky vo vzťahu k Európskej únii:
Lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov: bezpredmetné.
Proti SR nebolo začaté konanie o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie.
Smernica 98/34/ES bola prebratá do zákona č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov a do nariadenia vlády č. 453/2002 Z.z. o postupoch pri poskytovaní informácií v oblasti technických predpisov a technických noriem. 
 Stupeň zlučiteľnosti návrhu zákona s právom Európskej únie:
Úplný.
 Gestor a spolupracujúce rezorty: 
 Úrad pre normalizáciu, metrológiu a skúšobníctvo SR.


























Doložka vybraných vplyvov
A.1. Názov materiálu:
         Návrh zákona, ktorým sa mení a dopĺňa zákon č. 289/2008 Z. z. o používaní elektronickej  registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov 
        Termín začatia a ukončenia PPK:  -
A.2. Vplyvy:
	
	 Pozitívne 
	 Žiadne 
	 Negatívne 

	1. Vplyvy na rozpočet verejnej správy
	
	x
	

	2. Vplyvy na podnikateľské prostredie – dochádza k   zvýšeniu regulačného zaťaženia?
	
	x
	

	3. Sociálne vplyvy
	
	x
	

	– vplyvy na hospodárenie obyvateľstva,
	
	
	

	– sociálnu exklúziu,
	
	
	

	– rovnosť príležitostí a rodovú rovnosť a vplyvy na zamestnanosť
	
	
	

	4. Vplyvy na životné prostredie
	
	x
	

	5. Vplyvy na informatizáciu spoločnosti
	
	x
	


A.3. Poznámky
bezpredmetné
A.4. Alternatívne riešenia
bezpredmetné
A.5. Stanovisko gestorov 














Vplyvy na rozpočet verejnej správy,
na zamestnanosť vo verejnej správe a financovanie návrhu


2.1. Zhrnutie vplyvov na rozpočet verejnej správy v návrhu

Charakter navrhovaných opatrení neumožňuje kvantifikovať výšku vplyvu na rozpočet verejnej správy. Z uvedených dôvodov sa tabuľka č. 1  a tabuľka č. 4 nepredkladajú.

2.2. Financovanie návrhu

Tabuľka č. 2 Financovanie návrhu sa nepredkladá.

2.3. Popis a charakteristika návrhu

2.3.1. Popis návrhu:

Novela zákona, ktorým sa mení a dopĺňa zákon č. 289/2008 Z. z. o používaní elektronickej  registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov  navrhuje zavedenie ustanovení, ktorých cieľom je zabrániť kráteniu prijatých tržieb pri predaji tovaru alebo pri poskytovaní služieb, a tým dosiahnuť vyšší výber daní. 

Niektoré ustanovenia sú zamerané na podnikateľov, niektoré na výrobcov alebo na servisné organizácie a niektoré majú napomôcť  finančnej správe pri výkone kontrol používania elektronických registračných pokladníc tak, aby tieto mohli ľahšie odhaliť nezákonné postupy. 
  

2.3.2. Charakteristika návrhu podľa bodu  2.3.2. Metodiky :
       zmena sadzby
       zmena v nároku
       nová služba alebo nariadenie (alebo ich zrušenie)
       kombinovaný návrh
 X   iné 

2.3.3. Predpoklady vývoja objemu aktivít:

Návrh zákona nemá vplyv na zmenu vývoja objemu aktivít, z tohto dôvodu sa tabuľka č. 3 Predpoklady vývoja objemu aktivít nepredkladá.

Tabuľka č. 2 Financovanie návrhu sa nepredkladá, z toho dôvodu sa tabuľka č. 5 Vplyv na rozpočet verejnej správy – výdavková časť nepredkladá.

Návrh zákona nemá vplyv na zamestnanosť vo verejnej správe, z toho dôvodu sa tabuľka č. 6 Vplyvy na zamestnanosť nepredkladá. 



Vplyvy na podnikateľské prostredie
	Vplyvy na podnikateľské prostredie

	3.1. Ktoré podnikateľské subjekty budú predkladaným návrhom ovplyvnené a aký je ich počet?

	Návrhom zákona budú ovplyvnené podnikateľské subjekty, ktoré majú povinnosť na evidenciu tržieb používať elektronickú registračnú pokladnicu (ide cca o 144 tis. subjektov) a tiež podnikateľské subjekty (výrobcovia v počte cca 15, dovozcovia a distribútori elektronických registračných pokladníc - počet týchto subjektov nie je možné odhadnúť, ako aj servisné organizácie vykonávajúce opravu a údržbu elektronických registračných pokladníc v počte cca 667).  

	3.2. Aký je predpokladaný charakter a rozsah nákladov a prínosov?

	Návrh zákona bude mať pozitívny prínos pre výkon kontrol elektronických registračných pokladníc vykonávaných zamestnancami finančnej správy, t. j. výkon kontrol sa uľahčí a zjednoduší, čím sa dosiahne vyšší počet odhalených podvodov.
Pre podnikateľov vzniknú náklady na obstaranie komunikačného kábla k elektronickej registračnej pokladnici alebo fiskálnej tlačiarni vo výške od 2 € do 10 €/ks. Celkovú sumu s prihliadnutím na to, že niektoré pokladnice alebo fiskálne tlačiarne  sú už takýmto káblom vybavené, resp. niektoré pracujú prostredníctvom bezdrôtového pripojenia, nie je možné vyčísliť.


	
	

	3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?

	Výšku administratívnych nákladov nie je možné odhadnúť.

	
3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)
	Nepredpokladajú sa.

	3.5. Aké sú predpokladané spoločensko – ekonomické dôsledky pripravovaných regulácií?

	Nepredpokladajú sa.























Osobitná časť

K článku I

K bodu 1  [§ 2 písm. k)]

	Doplnením ustanovenia sa spresňuje definícia predajného miesta. 

K bodu 2,  15  a 49 [§ 2 písm. m) a § 5 ods. 1 písm. c)]

	Uvedená úprava sa navrhuje vzhľadom na to, že miestna príslušnosť je ustanovená hmotnoprávnymi daňovými zákonmi (zákony o spotrebných daniach) a zákonom č. 563/2009 Z. z. v znení neskorších predpisov - daňovým poriadkom.	

K bodu 3  [§ 2 písm. w)]

	Ide o sprecizovanie ustanovenia.

K bodu 4  [§ 2 písm. ze)]

	Navrhuje sa, aby sa na dátové médium ukladali údaje aj z fiskálnej pamäte. Uvedené bude zabezpečovať servisná organizácia. 

	Uložením údajov na dátové médium sa zabezpečí ľahší prístup k nim pre  kontrolné orgány. 

K bodu  5 (§ 3 ods. 3)

Vzhľadom na to, že v § 4 ods. 2 sú ustanovené technické požiadavky na pokladnicu, povinnosť pre podnikateľa vyhotovovať doklad označený slovom „VKLAD“ sa navrhuje presunúť do § 3 ods. 3
	
K bodu  6 (§ 3 ods. 4)

Nadväzne na poznatky z kontrolných zistení o tom, že podnikateľ má na predajnom mieste umiestnenú elektronickú registračnú pokladnicu, ktorá nebola uvedená do prevádzky podľa tohto zákona a eviduje na nej prijaté tržby, sa navrhuje zakázať, aby takáto pokladnica bola umiestnená na predajnom mieste.

K bodom 7 a 8 (§ 3 ods. 6 , § 4 ods. 2 písm. a) deviaty bod)
	
	V súčasne platnom znení zákona boli dôvody na vyhotovovanie neplatných dokladov ustanovené v § 4 ods. 2 písm. a) deviateho bodu. Vzhľadom na to, že v § 4 ods. 2 sú ustanovené technické požiadavky na pokladnicu, povinnosť pre podnikateľa vyhotovovať doklad označený slovami „NEPLATNÝ DOKLAD“ sa navrhuje presunúť do § 3 ods. 6.

K bodu 9 (§ 4 ods. 2 písm. b) ôsmy bod)

	V záujme zachovania údajov na tlačových výstupoch z elektronickej registračnej pokladnice sa navrhuje, aby pokladnica umožňovala vyhotovovanie týchto tlačových výstupov čitateľných po dobu piatich rokov od konca kalendárneho roka, v ktorom boli vyhotovené.
	
K bodu 10 (§ 4 ods. 2 písm. b) pätnásty bod)

Uvedené sa navrhuje  z dôvodu  jednoznačného  posúdenia správnosti umiestnenia plomb kontrolnými orgánmi.


K bodu 11  [§ 4 ods. 3 písm. d)]

	V záujme toho, aby nedochádzalo k zámene fiskálnych pamätí sa navrhuje, aby tieto boli označené jedinečným a neopakovateľným  kódom, pričom tento musí byť vytlačený na deštruktívnej samolepke  a kód bude zaznamenaný aj v knihe pokladnice. 

	Navrhuje sa, aby jeden kód bol nalepený na fiskálnej pamäti a druhý na vonkajšom kryte pokladnice.   

K bodu 12 (§ 4 ods. 6)

	Technické nástroje,  softvérové nástroje, komunikačný protokol a ďalšie technické informácie sú potrebné na účely finančnej správy pri výkone kontrol.  Z uvedeného dôvodu sa navrhuje ustanoviť povinnosť pre výrobcov, dovozcov a  distribútorov tieto predložiť Finančnému riaditeľstvu SR. V procese certifikácie sa tieto nástroje a informácie predkladajú aj akreditovanej osobe.

K bodu 13 (§ 4 ods. 8)

	S prihliadnutím na povinnosť podnikateľa oznámiť servisnej organizácii chýbanie plomby alebo jej poškodenie sa navrhuje, aby sa táto skutočnosť zapísala do knihy pokladnice.

K bodu 14 (§ 4 ods. 9)

	Povinnosť mať na predajnom mieste komunikačný kábel sa navrhuje ustanoviť pre potreby kontrolných orgánov vzhľadom na to, že rôzne typy elektronických registračných pokladníc majú rôzne komunikačné káble a aby finančná správa nemusela byť vybavená množstvom rôznych komunikačných káblov.

Rôznorodosť komunikačných káblov komplikuje výkon kontrol, pretože kontrolór nevie, aký komunikačný kábel bude potrebovať, aby mohol počítač prepojiť s elektronickou registračnou pokladnicou. 

Vyššie uvedené sa nevzťahuje na také pokladnice, ktoré sú k počítaču pripojené bezdrôtovou technológiou.
 



K bodu 16 [§ 6 ods. 4 písm. a)]

Doplnenie uvádzania DIČ-a v registri servisných organizácií sa navrhuje z dôvodu, aby sa zabezpečila jednoznačná identifikácia servisnej organizácie a uľahčilo sa vyhľadávanie v registri servisných organizácií.

K bodu 17 (§ 6 ods. 8)

Vzhľadom na zavedenie legislatívnej skratky pre Finančné riaditeľstvo SR v bode 12 (§ 4 ods. 6), je potrebné túto skutočnosť zohľadniť v ustanovení § 6 ods. 8. 

K bodu 18 [§ 7 ods. 1 písm. a) tretí bod)

	Vzhľadom na to, že v praxi sa stáva, že určitý typ elektronickej registračnej pokladnice vyrábajú rôzni výrobcovia, resp. tento typ dovážajú a distribuujú rôzni dovozcovia a distribútori, ktorí získali certifikát, navrhuje sa z hľadiska jednoznačnosti uviesť do knihy elektronickej registračnej pokladnice aj názov výrobcu, dovozcu alebo distribútora elektronických registračných pokladníc.

K bodu 19 (§ 7 ods. 1 písm. a) štvrtý bod)

	Uvedeným sa navrhuje spresniť údaje, ktoré sa uvádzajú v knihe pokladnice o DIČ podnikateľa a zároveň sa navrhuje ustanoviť, že v  knihe elektronickej registračnej pokladnice môžu byť uvedené dve servisné organizácie. 

K bodu 20 [§ 7 ods. 1 písm. b)]

	V záujme toho, aby bolo možné odkontrolovať elektronickú registračnú pokladnicu, ktorá bola zaregistrovaná na daňovom úrade s tou, ktorá je umiestnená na predajnom mieste, sa navrhuje, aby predajca na certifikát elektronickej registračnej pokladnice alebo fiskálnej tlačiarne dopísal jej výrobné číslo, ktoré musí byť zhodné s tým, ktoré je zaznamenané v knihe elektronickej registračnej pokladnice. 

K bodu 21 (§ 7 ods. 4)
	
	S prihliadnutím na to, že fiskálna pamäť bude označená výrobným číslom, servisná organizácia toto číslo pri uvedení pokladnice do prevádzky zapíše do knihy elektronickej registračnej pokladnice.

K bodu 22 (§ 7 ods. 5)

Uvedený návrh uľahčí a zefektívni kontrolu označenia elektronickej registračnej pokladnice plombou. 

K bodu 23 (§ 8 ods. 1)

	Ide o legislatívne spresnenie, že pokladničný doklad musí podnikateľ kupujúcemu vydať ihneď po jeho vytlačení, pričom nesmie kupujúcemu vydať kópiu tohto dokladu. 


K bodu 24 [§ 8 ods. 1 písm. e)]

	Slová sa vypúšťajú ako nadbytočné, pretože v predvetí ust. § 8 ods. 1 sa uvádza, ktoré povinné údaje obsahuje pokladničný doklad. Zároveň sa touto zmenou spresňuje, že doklady označené slovami „NEPLATNÝ DOKLAD“ a „VKLAD“ majú byť označené poradovým číslom a nie poradovým číslom pokladničného dokladu, pretože tieto doklady nie sú pokladničnými dokladmi.   

K bodu 25 (§ 8 ods. 4)

	Ide o spresnenie ustanovenia, a to, že podnikateľ pri vrátení tovaru alebo reklamácii tovaru alebo služby zákazníkovi odovzdá pokladničný doklad alebo originál paragónu.

K bodu 26 (§ 8 ods. 5)

	V záujme toho, aby zákazníci vedeli, či od podnikateľa dostali správny pokladničný doklad sa  navrhuje, aby podnikateľ na vhodnom mieste vyobrazil pokladničný doklad vytlačený jeho pokladnicou, pričom na účely pripravovanej lotérie pokladničných dokladov na tomto vyobrazení zvýrazní (napr. zvýrazňovačkou, podčiarknutím) daňový kód elektronickej registračnej pokladnice, dátum, čas, celkovú sumu platenej ceny a ochranný znak.

	Zároveň sa ustanovuje, že vyobrazenie, napr. v jednej prevádzke, kde sa nachádza viacero pokladníc toho istého druhu, nemusí byť pri každej pokladnici, ale bude postačujúce, ak bude na jednom pre zákazníka vhodnom mieste.

K bodu 27 (§ 9 ods. 2)

	Ustanovenie sa navrhuje spresniť a zároveň doplniť o predloženie údajov z fiskálnej pamäte na kontrolné účely finančnej správy. Údaje v elektronickej podobe musia byť predložené v čitateľnom textovom formáte z dôvodu, aby údaje boli  pre kontrolné orgány zrozumiteľné a dali sa ľahko identifikovať.

	Zároveň sa navrhuje, aby daňový úrad alebo colný úrad mohol podnikateľovi uložiť povinnosť, aby predkladal kontrolné záznamy v elektronickej podobe v pravidelných mesačných intervaloch. Takto predložené kontrolné záznamy si daňový úrad alebo colný úrad uloží a môže ich využiť pri svojej kontrolnej činnosti.

K bodu 28 (§ 9 ods. 4 a 5)

	Ustanovenie sa navrhuje doplniť o archivovanie aj kópií pokladničných dokladov a  denných uzávierok vyhotovených z paragónov. Všetky doklady a uzávierky podľa návrhu musia byť na účely kontroly chronologicky usporiadané. 

	Zároveň sa navrhuje, aby doklady označené slovami „NEPLATNÝ DOKLAD“ boli archivované po dobu piatich rokov od konca kalendárneho roka, v ktorom boli vyhotovené. Doklad označený slovom „VKLAD“ sa archivovať nemusí, podnikateľ si ho ponechá len v priebehu dňa, v ktorom ho vyhotovil. 


K bodu 29 (§ 9 ods. 6)

	V záujme zachovania údajov vytlačených na pokladničných dokladoch sa navrhuje ustanoviť, aby podnikateľ bol povinný používať len takú pásku, ktorá túto skutočnosť zabezpečí. 

K bodu 30 (§ 10 ods. 4)

	Ide o legislatívne spresnenie.

K bodu 31 (§ 11 ods. 2)

	S prihliadnutím na § 4 ods. 3 písm. d) sa navrhuje ustanoviť povinnosť pre servisnú organizáciu pri výmene fiskálnej pamäte – zapísať do knihy pokladnice kód pôvodnej fiskálnej pamäte (t.j. vymieňanej fiskálnej pamäte) a aj novej fiskálnej pamäte.

K bodu 32 (§ 11 ods. 4)

	V ustanovení sa navrhuje povinnosť pre servisnú organizáciu, a to pri výmene fiskálnej pamäte archivovať údaje z nej na kontrolnom zázname a tento odovzdať podnikateľovi. Uvedený postup umožní kontrolným orgánom ľahšie získať údaje z fiskálnej pamäte. 

K bodu 33 (§ 12 ods. 1)

	S prihliadnutím na to, že obsluha elektronickej registračnej pokladnice často odmieta vyhotoviť kontrolným orgánom intervalovú alebo prehľadovú uzávierku ihneď na mieste a odovzdať ju, navrhuje sa takúto povinnosť ustanoviť do zákona. 

K bodu 34 (§ 15 ods. 2)

	Navrhuje sa predĺžiť lehotu, v ktorej je podnikateľ povinný oznámiť  daňovému úradu ukončenie prevádzky elektronickej registračnej pokladnice z jedného dňa do troch pracovných dní po ukončení prevádzky elektronickej registračnej pokladnice. 

	K uvedenému sa pristúpilo z dôvodu, že daňový úrad nemá stránkové hodiny 5 dní v týždni a súčasná situácia znevýhodňuje podnikateľov, ktorí sídlia v inom meste ako daňový úrad. 

 K bodu 35 (§ 15 ods. 3)

	V ustanovení sa navrhuje postup pre prípad ukončenia prevádzky elektronickej registračnej pokladnice a pre prípad pozastavenia prevádzky elektronickej registračnej pokladnice z dôvodu pozastavenia živnosti.

K bodu 36  [§ 16 ods. 7) písm. j)]

	Vzhľadom na to, že servisné organizácie sú povinné uvádzať v knihe elektronickej registračnej pokladnice aj čísla plomb, ktoré sú umiestnené na pokladnici, v uvedenom ustanovení sa navrhuje vykonávať zúčtovanie plomb aj s uvedením týchto jednotlivých čísiel.
	Prvé zúčtovanie plomb aj s uvedenými číslami sa vykoná až za rok 2014, a to do 31. januára 2015.

K bodu 37 (§16a až 16c)

	Ustanovenia o pokute sa predkladajú v novom znení. Navrhuje sa zrušiť ukladanie pokút v blokom konaní, a to z dôvodu, že sa navrhuje ukladať podnikateľom,  ktorí sú povinní postupovať podľa zákona o používaní elektronickej registračnej pokladnice, pokutu na mieste rozhodnutím.  Splatnosť takto uloženej pokuty sa navrhuje do troch pracovných dní od doručenia rozhodnutia o uložení pokuty, pričom pokutu bude možné zaplatiť aj v hotovosti. 

	Ak sa opakovane zistí, že podnikateľ porušuje zákon, pričom ide o akékoľvek osobitne závažné porušenie zákona [§ 16a písm. a) a d) a am)] a  podnikateľ za toto porušenie neuhradí pokutu v určenej lehote, navrhuje sa  zakázať podnikateľovi predávať tovar alebo poskytovať službu, na ktoré sa vzťahuje povinnosť používať elektronickú registračnú pokladnicu. Daňový úrad alebo colný úrad označí predajné miesto oznamom o takomto zákaze.  

	Ak podnikateľ tento zákaz poruší, navrhuje sa uloženie pokuty vo výške od 10 000 eur do  40 000 eur a daňový úrad alebo colný úrad zároveň podá návrh na zrušenie živnostenského oprávnenia.
Dôvodom navrhovanej úpravy sú zistenia kontrolných orgánov o  opakovanom nedodržiavaní povinností ustanovených zákonom zo strany podnikateľov. 

	S prihliadnutím na to, že sankčných deliktov sa môžu dopustiť aj servisné organizácie, resp. výrobcovia, dovozcovia a predajcovia pokladníc, u ktorých však nie je možné uplatniť uloženie pokuty na mieste, navrhuje sa  týmto subjektom ukladať pokuty v riadnom konaní s tým, že v určitých prípadoch aj u nich pri opätovnom porušení zákona bude ustanovená možnosť daňovému úradu, resp. povinnosť podať návrh na zrušenie živnostenského oprávnenia. 

K bodu 38 (§ 17 ods. 1)

	Uvedeným ustanovením sa navrhuje, aby kontrolu porušenia zákona vykonával aj Kriminálny úrad finančnej správy. Na účely kontroly sa môžu použiť aj pokladničné doklady alebo paragóny získané fyzickými osobami (zamestnancami finančnej správy, občanmi) alebo právnickými osobami, a to nielen pri miestnom zisťovaní alebo daňovej kontrole, ale aj pri súkromných nákupoch, čo umožní vyššiu účinnosť kontrol používania elektronických registračných pokladníc. Zároveň sa navrhuje, aby pri takomto získaní dôkazov boli osobné údaje fyzickej osoby sprístupnené alebo poskytnuté len na účely súdneho konania alebo trestného konania.

K bodu 39 (§ 17 ods. 3)

Vzhľadom na to, že v konaní o uložení pokút sa postupuje podľa daňového poriadku, ak § 16b neustanovuje inak, v ustanovení sa dopĺňa, že aj pri vymáhaní pokút (exekučné konanie) sa rovnako bude postupovať podľa daňového poriadku. 




K bodu 40 (§18c a § 18d)

	S prihliadnutím na to, že niektoré ustanovenia nie je možné začať uplatňovať hneď od účinnosti zákona, navrhujú sa prechodné ustanovenia. 
Vzhľadom na to, že návrh zákona je technickým predpisom musí byť vykonaná notifikácia v súlade so Smernicou Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú. V. EÚ, kap. 13/zv. 20) v platnom znení. 

K bodom 41 až 48

	Príloha č. 3 – Kniha elektronickej registračnej pokladnice sa upravuje z dôvodu, že zákonom boli ustanovené nové povinnosti, ktoré je potrebné zaznamenať do tejto knihy. 

K čl. II

Účinnosť zákona sa navrhuje od 1. januára 2014. 

Schválené na rokovaní vlády Slovenskej republiky dňa 10. júla 2013.

			Robert Fico, v. r.
			predseda vlády Slovenskej republiky


			Peter Kažimír, v. r.
			podpredseda vlády a minister financií
			Slovenskej republiky



	


